પસંદ કરેલી ટીંબાની જમીન જ્યોતિષીને બતાવીને કોઇ બાધ નથી ને એ જાણી લે. પછી પસંદ કરેલા ટીંબે કડવી તુંબડી અને કડવી કોઠીબડીના બી વાવી દે. એના વેલા ફૂલેફાલે તો જાણે કે જમીન જોરાળી છે. વસવામાં વાંધો નથી. પછી નક્કી કરેલા શુભ મુહુર્તે રાજા આબાદી દેવા પટેલના મોવડીને બોલાવે. રાજગોર બ્રાહ્મણ આબાદી લેનારના કપાળે કુમકુમનો ચાંલ્લો કરી અક્ષત ચોડે. એ વ્યક્તિ માથેથી પાઘડી ઉતારી હાથમાં લઇને રાજાને પગે લાગે. રાજા એક હાથ તલવારની મૂઠ માથે મૂકી બીજો હાથ ઊંચો કરીને કહે કે, જાવ, તમને આબાદી આપું છું. સૌ સુખી થાઓ.